বরফ শীতল তাঁর মস্তিষ্ক। সহজে আবেগ দেখান না রাঁচির রাজপুত্র। কিন্তু ঘরের মাঠে অনুষ্ঠিত বিশ্বকাপ জেতার পরে নিজেকে আর সামলাতে পারেননি ধোনি। হাপুস নয়নে কাঁদতে শুরু করে দিয়েছিলেন বিশ্বজয়ী অধিনায়ক। যদিও ক্রন্দনরত ধোনির ছবি পাননি কেউই। 
কেউ সেই ছবি না পেলেও সাংবাদিক রাজদীপ সারদেশাই জানতেন বিশ্বচ্যাম্পিয়ন হওয়ার পরে নিজের আবেগ নিয়ন্ত্রণ করতে পারেননি ধোনি। সারদেশাই তাঁর বই ‘ডেমোক্রেসি ইলেভেন’-এ খবরের ভিতরের খবর ছাপার অক্ষরে লিখেছেন। ধোনি পরে তা স্বীকারও করে নিয়েছিলেন রাজদীপ সারদেশাইয়ের কাছে।

এই বিষয়ে অন্যান্য খবর

খাতায়-কলমে অধিনায়ক যিনিই হন না কেন, নেতা এখনও সেই ধোনিই, প্রমাণ হল আবারও
‘দাদা ভয় পেও না’, সৌরভকে দেওয়া কথা রেখেছিলেন নেহরা, জানুন আসল ঘটনা


সেবারের বিশ্বকাপ ফাইনালে সবাই দেখেছিলেন কুলশেখরাকে ছক্কা হাঁকিয়ে ধোনি বিশ্বচ্যাম্পিয়ন হয়েছেন। তাঁর মুখে খেলা করছিল হাজার ওয়াটের হাসি। বিশ্বকাপ জেতার পরে যাঁরা ধোনিকে হাসতে দেখেছেন, তাঁরা আসল ঘটনা জানেনই না। রাজদীপ সারদেশাই-এর কাছে ধোনি বলেছিলেন, ‘‘হ্যাঁ, আমি নিজেকে সামলাতে পারিনি। কেঁদে ফেলেছিলাম। তবে সেই দৃশ্য কেউই ক্যামেরাবন্দি করতে পারেনি। হরভজন এসে যখন আমাকে জড়িয়ে ধরে তখন আমি আর নিজের মধ্যে ছিলাম না। মাথা নীচু করে ছিলাম, যাতে কেউ আমাকে দেখতে না পায়।’’